## Zakon o osiguranju depozita

### NN 177/2004 (15.12.2004.), Zakon o osiguranju depozita

# Hrvatski sabor

3068

Na teme­lju
članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O OSIGURANJU DEPOZITA

Proglašavam
Zakon o osigura­nju depozita, koji je donio Hrvatski sabor na sjednici 3.
prosinca 2004. godine.

Broj:
01-081-04-3742/2
Zagreb, 10. prosinca 2004.

Predsjednik
Republike Hrvatske
**Stjepan Mesić,** v. r.

## ZAKON

### O OSIGURANJU DEPOZITA

OPĆE
ODREDBE

Članak
1.

(1)
Ovim se Zakonom uređuje osiguranje depozita u bankama radi zaštite depozita građana
u slučaju pokretanja stečajnog postupka nad bankom.

(2)
Osiguranje depozita u smislu ovoga Zakona provodi Državna agencija za
osiguranje štednih uloga i sanaciju banaka (dalje u tekstu: Agencija).

(3) Pod
pojmom banka iz stavka 1. ovoga članka, u smislu ovoga Zakona, podrazumijeva
se:

1.
banka koja je od Hrvatske narodne banke dobila odobrenje za rad i koja je
osnovana kao dioničko društvo sa sjedištem u Republici Hrvatskoj,

2.
podružnica strane banke kojoj je Hrvatska narodna banka izdala odobrenje za
rad, ako depoziti nisu pokriveni sustavom osiguranja u matičnoj zemlji i to do
osiguranog iznosa utvrđenog ovim Zakonom,

3.
stambena štedionica osnovana prema odredbama Zakona o stambenoj štednji i državnom
poticanju stambene štednje.

DEFINICIJA
DEPOZITA

Članak
2.

Pod
depozitom u smislu ovoga Zakona podrazumijevaju se novčana sredstva građana u
kunama ili stranoj valuti položena na račun kod banke na temelju ugovora o novčanom
depozitu ili kao polog na štednu knjižicu te sredstva na tekućim računima i žiroračunima
građana.

Članak
3.

(1) Na
temelju ovoga Zakona ne osiguravaju se:

1.
depoziti članova uprave i nadzornog odbora banke ili posebne uprave banke u
banci u kojoj obavljaju ovu funkciju i s njima povezanih osoba,

2. depoziti dioničara koji sudjeluju s više od 5%
dionica s pravom glasa u temeljnom kapitalu banke i s njima povezanih osoba,

3. depoziti koji ne glase na ime,

4. depoziti položeni pod značajno povoljnijim
uvjetima od uobičajenih ili oni položeni uz financijske uvjete koji su
pridonijeli pogoršanju stanja u banci, Uprava Agencije propisat će kriterije za
primjenu ove odredbe,

5. devizni depoziti građana pretvoreni u javni dug
Republike Hrvatske sukladno odredbi članka 1. Zakona o pretvaranju deviznih
depozita građana u javni dug Republike Hrvatske (»Narodne novine«, br.
106/93.),

6. depoziti za koje je nadležno tijelo pravomoćnom
odlukom utvrdilo da potiču ili su povezani s transakcijama i radnjama koje
predstavljaju pranje novca u skladu sa zakonom koji regulira pranje novca,

7. depoziti u štedno-kreditnim zadrugama.

(2) Pod povezanim osobama iz stavka 1. ovoga članka
pod­razumijevaju se članovi uže obitelji i to: bračni drug ili osoba s kojom
ona duže vrijeme živi u zajedničkom kućanstvu koje prema zakonu koji određuje
bračnu zajednicu i obiteljske odnose ima zakonski položaj jednak onome koji ima
bračna zajednica, djeca ili posvojena djeca te ostale osobe koje su pod skrbništvom
osobe iz točke 1. i 2. stavka 1. ovoga članka.

IZNOS
DO KOJEG SU OSIGURANI DEPOZITI

Članak
4.

Agencija
osigurava depozite građana u svakoj banci do uključivo visine od 100.000 kuna
(sto tisuća kuna) u 100%-tnom iznosu.

OBRAČUN
OSIGURANOG DEPOZITA

Članak
5.

(1)
Iznos osiguranog depozita građana u jednoj banci obra­ču­navat će se kao ukupan
iznos depozita građana, sukladno odredbi članka 2. ovoga Zakona, bilo da ih drži
na jednom ili više štednih računa, tekućem računu i žiroračunu u domaćoj i/ili
stranoj valuti do visine osiguranog iznosa iz članka 4. ovoga Zakona, u koji
iznos su uključene i kamate do dana pokretanja stečajnog postupka nad tom
bankom.

(2)
Kamate na osigurane depozite u kunama i u stranoj valuti u slučaju pokretanja
stečajnog postupka nad bankom obraču­navaju se u visini kamatne stope po viđenju
banke nad kojom je pokrenut stečajni postupak od dana pologa ili od zadnjeg
pripisa kamata do dana pokretanja stečajnog postupka.

(3)
Depoziti u stranoj valuti bit će isplaćeni u kunama, po srednjem tečaju
Hrvatske narodne banke za istu valutu koji je vrijedio na dan pokretanja stečajnog
postupka nad tom bankom.

ISPLATA
OSIGURANIH DEPOZITA

Članak
6.

(1)
Agencija će isplatiti osigurane depozite u slučaju pokretanja stečajnog
postupka nad bankom.

(2)
Osigurane depozite Agencija će isplatiti neposredno štedišama banke nad kojom
je pokrenut stečajni postupak preko vlastite blagajne ili preko poslovnih
banaka koje u ime i za račun Agencije provode isplatu osiguranih depozita ili
na račun banke koja preuzima poslove štednje od banke nad kojom je pokrenut stečajni
postupak.

(3)
Agencija je dužna isplatiti osigurane depozite najkasnije u roku od 90 dana od
dana pokretanja stečajnog postupka nad bankom, a iznimno u daljnjem roku od 90
dana na temelju posebne odluke Uprave Agencije.

(4)
Agencija ima pravo na povrat isplaćenih osiguranih depozita u stečajnom
postupku nad bankom.

Članak
7.

(1)
Agencija neće priznavati dijeljenje depozita, odnosno prijenose sredstava s računa
depozita na više osoba koji se provode u vrijeme kada banka nije u mogućnosti
izvršiti naloge za plaćanje zbog toga što na računu banke nema pokrića ili bilo
kakve promjene na računima depozita koje bi bile poduzete u cilju zlouporabe
prava na isplatu osiguranih depozita.

(2)
Depoziti nastali dijeljenjem, odnosno prijenosom sredstava s računa depozita na
više osoba ne uključuju se u osnovicu za obračun premije za osigurane depozite.

(3)
Banka je dužna obavijestiti Agenciju o provođenju radnji iz stavka 1. ovoga članka
odmah po nastanku, a najkasnije do isteka tromjesečja za koje se obračunava
premija za osigurane depozite.

(4) U
slučaju pokretanja stečajnog postupka nad bankom Agencija će u postupku isplate
osiguranih depozita u osnovicu za isplatu uključiti samo ona stanja koja su
postojala na računima depozita prije provođenja transakcija iz stavka 1. ovoga članka.

DEPOZITI
U PODRUŽNICAMA STRANIH BANAKA

Članak 8.

(1) Podružnica strane banke uključuje se u sustav
osiguranja depozita u Republici Hrvatskoj na temelju ovoga Zakona do visine i
pod istim uvjetima propisanim za banke ako sustav osiguranja depozita ne
postoji u državi u kojoj se nalazi sjedište strane banke ili je obuhvat
osiguranja depozita manji nego u Republici Hrvatskoj.

(2) Razina i obuhvat osiguranih depozita u podružnici
strane banke ne smiju prelaziti razinu i obuhvat određen zakonom i propisima
Republike Hrvatske o osiguranju depozita.

(3) O sustavu osiguranja depozita, podružnica strane
banke mora odmah po dobivanju odobrenja za rad od strane Hrvatske narodne banke
obavijestiti instituciju nadležnu za osiguranje depozita u Republici Hrvatskoj.

PREMIJA
ZA OSIGURANE DEPOZITE

Članak
9.

(1)
Premije za osigurane depozite obračunavat će se i plaćati tromjesečno, na
temelju podataka o prosječnom stanju depozita iz izvješća o stanju ukupnih i
osiguranih depozita građana (prosjek zadnjeg dana svakog mjeseca u jednom
tromjesečju) za prethodno tromjesečje, u visini od 0,125% za svako tromjesečje,
na iznos osiguranih depozita.

(2) Banke su dužne Agenciji dostaviti izvješća iz
stavka 1. ovoga članka u roku od 10 dana od zadnjeg dana tromjesečja.

(3) Banke su dužne premiju iz stavka 1. ovoga članka
platiti najkasnije u roku od 15 dana od dana primitka računa Agencije.

Članak 10.

(1) Kad sredstva u Fondu za osiguranje depozita koji
se vodi kod Agencije prijeđu iznos od 2,5 % od ukupne visine osiguranih
depozita kod svih banaka, računajući na dan 31. prosinca prethod­ne godine,
visina godišnje premije za tekuću godinu može biti određena i u nižem iznosu od
iznosa utvrđenog u članku 9. stavku 1. ovoga Zakona o čemu odluku donosi Uprava
Agencije uz prethodnu suglasnost Hrvatske narodne banke.

(2) U slučaju potrebe koju utvrđuje Uprava Agencije
uz prethodnu suglasnost Hrvatske narodne banke premija za osigurane depozite može
za pojedino razdoblje za pojedine banke ili za sve banke biti određena i u
visini većoj nego je to propisano u članku 9. stavku 1. ovoga Zakona o čemu
odluku donosi Uprava Agencije uz prethodnu suglasnost Hrvatske narodne banke.

(3) Premija za osigurane depozite iz stavka 2. ovoga članka
plaća se po posebnom pozivu i u roku od 15 dana od dana izdavanja računa.

ODNOS
VISINE PREMIJE I STUPNJA RIZIKA

Članak
11.

(1)
Agencija može naplaćivati različite vrste i visinu premije za osiguranje
depozita bankama ovisno o stupnju rizičnosti poslovanja pojedine banke
(diferencirane premije) o čemu odluku donosi Uprava Agencije uz prethodnu
suglasnost Hrvatske narodne banke.

(2)
Uprava Agencije uz prethodnu suglasnost Hrvatske narod­ne banke odredit će
metodu koja će se koristiti za utvrđivanje premije iz stavka 1. ovoga članka.

OSNIVANJE
BANAKA I STAMBENIH ŠTEDIONICA I OSIGURANJE DEPOZITA

Članak
12.

(1)
Banke su dužne prije početka rada platiti u Fond osiguranja depozita iznos od
0,3% svog temeljnog kapitala na ime osiguranja depozita.

(2)
Prilikom podnošenja prijave za upis osnivanja u sudski registar banke su dužne uz
prijavu priložiti dokaz o uplati iznosa iz stavka 1. ovoga članka.

VOĐENJE
POSLOVNIH KNJIGA I IZVJEŠĆIVANJE AGENCIJE

Članak
13.

(1)
Banke su dužne organizirati svoje poslovanje i voditi poslovne knjige, poslovnu
dokumentaciju i sve ostale evidencije koje se odnose na depozite osigurane ovim
Zakonom na način koji omogućuje provjeru posluje li banka u skladu s odredbama
ovoga Zakona.

(2) Banke čiji su depoziti osigurani po odredbama
ovoga Zakona dužne su Agenciji dostavljati izvješća o poslovima iz stav­ka 1.
ovoga članka.

(3) Sadržaj i rokove izvješća iz stavka 2. ovoga članka
propisat će direktor Agencije, uz prethodnu suglasnost Hrvatske narodne banke.

(4) Agencija je ovlaštena pregledavati poslovne
knjige svake banke u dijelu njihovog poslovanja navedenom u stavku 1. ovoga članka.

KORIŠTENJE
I ZAŠTITA POVJERLJIVIH PODATAKA

Članak
14.

(1)
Agencija mora čuvati kao povjerljive podatke o stanju pojedinačnih depozita
koji su obuhvaćeni osiguranjem na temelju ovoga Zakona, kao i sve druge
podatke, činjenice i okolnosti koje je saznala u izvršavanju svojih ovlaštenja
i obveza iz članka 15. ovoga Zakona.

(2)
Agencija može koristiti povjerljive podatke do kojih je došla izvršavajući
svoja ovlaštenja i obveze iz ovoga Zakona isključivo u svrhu za koju su dani,
te ih ne smije priopćiti trećim osobama ili im omogućiti da ih doznaju ili
iskoriste osim u slučajevima propisanim zakonom.

(3)
Odredba stavka 2. ovoga članka odnosi se i na sve fizičke osobe koje u svojstvu
radnika ili u drugom svojstvu rade u Agenciji.

NADZOR
NAD BANKAMA

Članak
15.

(1)
Agencija obavlja nadzor banke u dijelu poslovanja s depozitima osiguranim po
odredbama ovoga Zakona.

(2)
Nadzor poslovanja banke obavlja stručni zaposlenik Agencije na temelju ovlaštenja
direktora Agencije.

(3) Banka je dužna na zahtjev ovlaštene osobe
Agencije omogućiti joj da obavi nadzor poslovanja banke u prostorijama banke. U
tu svrhu banka je dužna omogućiti ovlaštenoj osobi uvid i kontrolu poslovnih
knjiga, poslovne dokumentacije i evidencije u opsegu potrebnom za obavljanje
nadzora. Banka je dužna na zahtjev ovlaštene osobe uručiti joj računalne
ispise, preslike poslovnih knjiga, poslovne dokumentacije ili evidencije u
papirnatom obliku i/ili u obliku elektroničkog zapisa na mediju.

(4)
Banka je dužna ovlaštenim osobama Agencije osigurati odgovarajuće prostorije,
opremu i druge uvjete za neometano obavljanje izravnog nadzora te osobe koje će
osigurati pristup dokumentaciji i njezin pregled i koje će surađivati s ovlaštenim
osobama Agencije.

(5)
Direktor Agencije propisuje pobliže uvjete i način proved­be nadzora iz stavka
1. ovoga članka.

NALAZI
NADZORA

Članak
16.

(1)
Nakon obavljenog nadzora poslovanja banke ovlaštene osobe Agencije sastavljaju
nalaz o obavljenom nadzoru.

(2)
Primjerak nalaza o obavljenom nadzoru Agencija dostav­lja upravi banke,
nadzornom odboru banke, unutarnjoj reviziji banke i Hrvatskoj narodnoj banci.

(3) Na
temelju nalaza ovlaštenih osoba direktor Agencije izdaje rješenje banci za
otklanjanje utvrđenih nezakonitosti i nepravilnosti vezanih za osiguranje
depozita te utvrđuje mjere koje je u vezi s tim nalazom banka obvezna
primijeniti.

(4) Rješenja
koja donosi direktor Agencije su konačna i protiv njih se može pokrenuti
upravni spor.

SREDSTVA
FONDA OSIGURANJA DEPOZITA

Članak
17.

(1)
Uplaćene premije za osigurane depozite uplaćene na temelju ovoga Zakona i
ostali prihodi iz stavka 2. ovoga članka koje ostvari Agencija vode se na
posebnom računu i čine Fond osiguranja depozita (u nastavku teksta: Fond).

(2) Sredstva Fonda sastoje se iz:

1. premije za osiguranje depozita naplaćene od banaka
po odredbama ovoga Zakona,

2. sredstva naplaćena u stečajnim postupcima nad
bankama po osnovi isplate osigurane štednje ili sredstva od naplate preuzetih
potraživanja banaka nad kojima je pokrenut stečajni postupak,

3. prihodi od ulaganja slobodnih sredstava Fonda,

4. prihodi od izdavanja vlastitih obveznica Agencije
uz državno jamstvo Vlade Republike Hrvatske,

5. prihodi iz državnog proračuna,

6. ostali prihodi.

(3) Sredstva Fonda Agencija koristi za isplatu
osiguranih depozita građanima u slučaju stečaja banke, odnosno za namjenu utvrđenu
ovim Zakonom.

(4) Sredstva Fonda, osim za namjenu iz stavka 3.
ovoga članka, koriste se i za:

1. pokriće troškova nastalih u postupku isplate
osiguranih depozita,

2. pokriće troškova nastalih u postupku naplate potraživanja
Agencije iz stečajne mase banke,

3. troškove povezane s ulaganjima sredstava Fonda,

4. troškove zaposlenika Agencije i ostale troškove iz
poslovanja Agencije vezane uz osiguranje depozita.

(5) Sredstva Fonda mogu se ulagati u:

1. kratkoročne zapise i druge kratkoročne vrijednosne
papire izdane od strane Republike Hrvatske i Hrvatske narodne banke,

2. dugoročne obveznice i druge dugoročne vrijednosne
papire izdane od strane Republike Hrvatske ili uz jamstvo Republike Hrvatske.

(6) Ako
se sredstva Fonda osiguranja depozita ulažu u druge vrijednosne papire, za to
je potrebna posebna odluka ministra financija.

INFORMIRANJE
GRAĐANA

Članak
18.

(1)
Banke moraju u svim prostorima u kojima posluju sa strankama na vidnom mjestu i
na razumljiv način objaviti podatke vezane uz osiguranje depozita na temelju
ovoga Zakona.

(2)
Sadržaj objave iz stavka 1. ovoga članka propisuje direktor Agencije.

KAZNENE
ODREDBE

Članak
19.

(1) Za
prekršaj kaznit će se banka novčanom kaznom u iznosu od 500.000,00 do
1.000.000,00 kuna u slučajevima:

1. ako
ne plati premiju osiguranja depozita sukladno odredbama ovoga Zakona,

2. ako
Agenciji ne omogući pregled poslovnih knjiga i ostale evidencije koje se odnose
na osigurane depozite i Agenciji ne dostavi tražena izvješća i informacije
sukladno odredbama ovoga Zakona,

3. ako
provodi radnje koje mogu dovesti ili su dovele do zlouporabe prava na isplatu
osiguranih depozita.

(2) Za
prekršaj iz stavka 1. ovoga članka kaznit će se odgovorna osoba uprave banke
novčanom kaznom u iznosu od 5.000,00 do 15.000,00 kuna.

PRIJELAZNE
I ZAVRŠNE ODREDBE

Članak
20.

Direktor
Agencije dužan je u roku od 90 dana od dana stupanja na snagu ovoga Zakona
donijeti upute za primjenu ovoga Zakona.

Članak 21.

Danom
stupanja na snagu ovoga Zakona prestaju važiti odred­be članaka 4., 5., 6. i 7.
Zakona o državnoj agenciji za osiguranje štednih uloga i sanaciju banaka
(»Narodne novine«, br. 44/94., 79/98., 19/99., 35/00. i 60/04.), Pravilnik o
osiguranju štednih uloga (»Narodne novine«, br. 65/97., 105/98., 86/00.) te
Odluka o visini osiguranih štednih uloga (»Narodne novine«, br. 88/98.).

Članak
22.

Ovaj
Zakon stupa na snagu osmoga dana od dana objave u »Narodnim novinama«.

Klasa: 450-08/04-01/02

Zagreb,
3. prosinca 2004.

HRVATSKI SABOR

Predsjednik
Hrvatskoga sabora
**Vladimir Šeks,** v. r.

Zakon, NN 177/2004-3068